
In  omnibus,  quae  ad  artem  medendi  pertinent, 
legibus,  de  hac  re  a  Senatu  Academico  san¬ 
citis  morem  gerere,  discipulis  gratissimum  esse 
debet :  eo  plus,  cum  ad  novam  theoriam  eli¬ 
ciendam,  aut  ad  receptas  opiniones  argumentis 
fulciendas  hae  leges  facere  videantur. 

Hanc  autem  Thesin  novi  multum  meae  pro¬ 
positioni  afferre  posse  expectetis  nollem  ;  quippe 
quae  multarum  dissertationum  doctarum  et  qui¬ 
busdam  ex  antiquissimis  Chirurgices  scriptori¬ 
bus  et  horum  auctorum  nonnullis,  eisque  claris, 

materiam  praebuit.  At  eodem  tempore  profi¬ 
tear  maximo  studio  et  consideratione  dignam 
mihi  semper  videri ;  cum  rnemet  persuasum  ha¬ 
bui  talem  esse,  quae  etsi  neglecta  ab  ignaris  et 
incredulis  aut  naso  suspensa  adunco  ab  aliis, 
qui,  etsi  virtutes  ejus  bene  calleant,  in  lucrum 
vertunt  vel  usum  omittere  vel  in  risum  vertere 
— in  tractatione  multorum  morborum  et  loca¬ 
lium  et  ipsi  habitui  corporis  inhaerentium  chi¬ 
rurgico  necnon  medico  multum  conferre  posset. 
Cum  autem  invenio  usui  aquae  in  inflamma¬ 
tione  tantum  in  his  illuminatis  temporibus  op¬ 
positionis  dari,  quantum  potuit  a  gentibus  et 
aetatibus  maxime  incultis,  has  animadversiones 
necessarias  duxi.  At  bona  est  spes  meam  hu¬ 
jus  remedii  opinionem,  ab  aliqua  magna  nostrae 
professionis  auctoritate  firmatam,  hanc  injustam 
oppositionem,  veiut  nebulam  ventus,  dissipatu¬ 
ram;  et  chirurgicum,  confidentia  in  unguentis  et 
balsamis  omissa,  plus  spei  in  simplicitate  naturae 
habiturum ;  unde  chirurgico  nomen  et  ipsi 
professioni  auctoritas  accrescat.  Quoniam  nunc, 
ut  puto,  rei  tractandae  utilitatem  monstravi ;  ea, 
quae  durante  inflammatione  apparere  soleant, 
imprimis  breviter  notare  pergam  ;  quod  et  ad 
operationem  remedii  atque  ad  rationes  cura¬ 
tionis  quas  sequentes  paginae  continent,  expli¬ 
candum  magnopere  juvabit.  Inflammationem 
fere  definimus  esse  auctam  functionum  alicujus 

viventis  corporis  partium  actionem,  solitis 
symptomatis  fere  comitatam,  quae  sunt  ru¬ 
bor  et  tumor  cum  calore  et  dolore.  Horum 
symptomatum  primum,  nempe,  ruborem,  a  va¬ 
sis  partis  affectae  praeter  naturam  sanguine 
distentis,  induci,  quidam  physiologiae  scriptores 
consentiunt ;  at  tunicae  crassitudinem  dilata¬ 
tioni  analogam  inducunt  et  sic  majorem  solito 
sanguinis  quantitatem  accipiunt.  Aucta  vero 
tunicarum  crassitudo  ex  natura  nervorum,  sedi 
doloris  sensum  dantium,  magnopere  mutata 
oritur  :  quidam,  an  sit  haec  mutatio  causa  an 
effectus,  haerent,  at  talem  considerationem  ego 
parvi  momenti  duco  ;  gnarus  enim  facti,  scili¬ 
cet,  perturbationis  nervorum,  sequitur  quod  de¬ 
mulcere  irritationis  sedem  optima  sit  indicatio. 
Sed  rubor  alio  et  planiori  modo  possit  explicari, 
videlicet,  ostendendo  quod  capillaria,  quae  ante 
inflammationem  coeptam  fluidum  pellucidum 
continebant,  nunc,  partis  inflammatae  tubulis  di¬ 
latis,  fluidum  colorem  habens,  nempe,  rubros 
sanguinis  globulos  accipiant.  Rem  ita  se  ha¬ 
bere  a  tentaminibus  Doctissimi  Hunter  plane 
confirmatur,  qui  in  aure  cuniculi  gelata  vasa  vi, 
diametro  et  numero  auctiora  esse  quam  in  aure 
intacta  demonstravit.  Dolorem  induci  a  nervis 

partis  affectae  mechanico  more  tensis  aut  loco 

/ 

detrusis  ab  inusitata  arteriarum  plenitudine  et 
magnitudine  aut  seri  in  telae  cellulosae  effusione 

falso  ducitur.  Ast  mihi  videtur  doloris  melio¬ 
rem  causam  reddi  dicendo  nervos  in  generali 
inflammatione  semper  includi ;  et  quum  sint 
sua  textura  aliis  partibus  subtiliores,  vim  inflam¬ 
mationis  magis  sentiri :  sed  si  causae  priores 
certum  excedant  modum,  non  negem  quin  mera 
tensione  et  extrusione  dolor  inducatur  :  Pluri¬ 
mos  autem  effectus  bonos,  qui  secuturi  sint 
adoptando  rationem  curationis  hoc  sermone 
sustentatam,  hac  inea  opinione  velim  exponere. 
Caloris  inflammatae  partis  sufficientem  causam 
nemo  attulit ;  dum  alii  in  arte  chymica,  alii  et 
aeque  sine  causa,  in  nervorum  potestate  ra¬ 
tionem  quaesivere :  nunc  quoniam  causas  in¬ 
flammationis  sigillatim  disserere  non  est  consi¬ 
lium,  causam  caloris  in  medio  relinquens,  quar¬ 
tum  et  ultimum  inflammationis  symptoma  per¬ 
gam  exponere.  Cum  tumor  nostris  sensibus, 
tactui  nempe  visuique  se  manifestat,  omnium 
symptomatum  facillime  probatur.  Doloris 
causas  disserens,  de  aucta  capacitate  et  conse¬ 
quente  circulationis  in  capillariis  partis  affectae 
incremento  tensiores  nervos  reddente,  men¬ 
tionem  feci ;  sed  quoniam,  ut  spero,  causam  do¬ 
loris  physiologiae  magis  consentaneam  protuli, 
.  incrementum  capillariorum  in  causis  tumoris 
ponam.  Coagulabilem  lympham  in  cellularum 
membranarum  effundere  nonnunquam  pergit 
inflammatio  ;  altera  haec  causa  est.  De  absorp- 

tionis  interruptione  Soemmering  in  causis  in- 

* 

flammationis  meminit,  nescio  an  omnino  recte ; 
cum  hanc  meliorem  causam  reddere  possumus, 
nempe,  equilibrium  inter  secretionem  et  absorp¬ 
tionem  corrumpi,  arteriis  multo  plus  secretionis 
deponentibus  quam  vasa  absorbentia,  etsi  eorum 
functiones  non  sint  omnino  laesae,  possunt  au¬ 
ferre.  Symptomatum  inflammationis  tantam, 
quanta  pro  consilio  necessaria,  quoniam  descrip¬ 
tionem  dedi,  proximum  erit  pergere  et  quousque 
antiquorum  medici  aqua  in  curando  usi  sint 
brevi  disserere ;  quo  patebit  multa  attentione 
et  observantia  haud  indignam  illis  visam. 
Postremo  propositi  remedii  formam  in  qua  usur¬ 
panda  est,  et  varios  inflammationis  status,  qui¬ 
bus  utiliter  applicetur  describere  enitar.  Mul¬ 
torum  in  curatione  morborum  ac  maxime  inter¬ 
norum,  loco  remedii  aqua  habita  est  a  tempore 
Hippocratis  usque  ad  praesens  :  Virtutes  ejus 
bene  calluit  medicus  ille  celeberrimus,  et  in 
operibus  utilitatem  ejus  vindicat  praecipue  in 
febribus,  et  illius  auctoritate  locum  in  remediis 
in  longum  tenuit  aevum,  etsi  argumentis  valde 
dissonis  ;  cum  successores  illius  putabant  ali¬ 
quam  occultam  virtutem  aquae  inesse,  a  cleri¬ 
cis  datam,  qui  tunc  temporis  et  medicinam  et 
chirurgicen  praecipue  exercebant,  et  indoctae 
multitudinis  credulitatem  illudebant  simulando 
aquam  tunc  tantum  utilem  esse  cum  a  se  sit 

consecrata,  et  hinc  aquae  accrevit  appellatio 
*  benedicta.’  In  curatione  vulnerum,  ac  maxime 
si  sint  glandibus  tormento  missis  inflicta,  mul¬ 
tum  utebantur  ;  quia  putabant  pulverem  nitra¬ 
tum  in  se  venenum  habere  ;  et,  per  consequen¬ 
tiam,  vulnera  ipsa  esse  venenata;  optimam,  igi¬ 
tur,  applicationem  ‘  aquam  benedictam’  crede¬ 
bant  :  et  certi,  si  assidue  utantur,  boni  effectus 
sequerentur.  Postea,  medicinae  exercitatione  a 
clericis  dissueta,  aquae  profanorum  in  manibus 
ut  minus  efficaci  mala  accrevit  existimatio. 
Doctor  Paris  dum  in  sua  Pharmacologia.de  su¬ 
perstitionibus  medicinae  loquitur,  sequentes 
eximias  observationes  profert.  <f  Pulvere  ni¬ 
trato  invento,  aqua  frigida,  ut  curatio  vulne¬ 
rum  glandibus  a  tormento  missis  inflictorum, 
per  totam  Italiam  brevi  in  communem  venit, 
non  ab  aliqua  opinione  cum  vi  liumiditatis  aut 
diminuti  caloris  connexa,  sed  quia  credebant 
divinam  potestatem  attribui  a  quibusdam  mys¬ 
teriis  et  magicis  formulis,  quae  statim  usui  aquae 
rite  praecederunt,  chirurgicae,  tamen,  curationi, 
talium  vulnerum  continuata  aquae  applicatio 
quandam  lucem  attulit.”  Hinc  videre  licet 
existimationem  remedii  a  virtute,  imaginatione 
tantum  existente,  pendere,  quum  fulciretur  nulla 
alia  potestate,  quam  incantationibus  et  mysteriis 
potentiis  in  eo  existere  dictis  ;  quo  malae  inten¬ 
tiones  pravorum  empiricorum  in  credulos  pro- 

moveantur.  Sed  forsan  nonnihil  innocuae 
fraudis  admittendum  ut  necessarium  adminis- 
trationi  remedii,  cum  etiam  in  his  diebus 
inveniuntur  qui  usum  ejus,  nisi  medicati,  ad¬ 
mittere  nolint,  quo  satisficiamus  credulis  ho¬ 
minum  ideis  sine  disquisitione  sumptis,  ut  aqua 
mera  sit  simplicior  applicatio  quam  curatio 
morborum  postulet.  Exempli  gratia,  difficile 
foret  persuadere  homini,  vim  fomentationis 
ex  infusione  Chamomeli  et  Althaeae  officina- 

t 

lis  compositae  oriri  ab  ipsa  aqua  et  non  a  medi¬ 
cinalibus  harum  plantarum  virtutibus  :  ita  ad¬ 
mixtione  alicujus  simplicis  substantiae'  ratio 
utendi  remedii  erit  cum  majore  satisfactione  pa¬ 
tienti,  et  omnibus  utilitatibus  quae  ex  aquae  sim¬ 
plicis  applicatione  sint  oriturae.  Smith  Ang- 
licus  chirurgicus  usum  aquae  laudavit.  Necnon 
Laurentius  Joubert,  natione  Gallicus,  qui 
etiam  in  hanc  rem  sermonem  scripsit.  Lauda¬ 
vit  et  laudare  perstat  celleberrimus  JJr.  Ma- 
cartney,  Anatomiae  Physiologiae  etChirurgices 
Professor  in  Academia  Eblanensi  qui  laboriosae 
investigationis  multum  huic  rei  attulit ;  quique 
in  eruditis  praelectionibus  suis  per  multos  annos 
commendare  solet.  Et  rationi  congruit  credere 
quosdam  ex  plurimis,  qui  illius  lecturas  audire 
solent,  de  semita  trita  excessuros,  et  tutum  sim- 
plicemque  modum  exercitationis  sequuturos. 
Et  libenter  hanc  occasionem  arripio  profitendi 

opiniones  incondite  in  hoc  opusculo  expressas 
(nam  more  Iuli,  hujusce  libelli  auctor  “  Patrem 
sequitur  non  passibus  aequis”)  collectas  esse 
dum  illius  inclytas  lecturas  audiebam.  Cum  in 
praecedentibus  paginis  demonstravi  modum 
operandi  hujusce  remedii  a  plurimis  eorum, 
qui  uti  solebant,  male  intellectum  esse ;  cum  tam 
tarde  processit  prae  progressu  omnis  alius  inven¬ 
tionis  et  opinionis  in  medicinae  scientia,  cur  ad- 
ministrationem  desinere  necesse  est,  quum  sit 
alicujus  difficultatis  negotium  discernere  in  qua 
descriptione  inflammationis  et  qua  forma  (suc¬ 
cessu  remedii  pendente  ex  his  utrisque  circum¬ 
stantiis)  applicanda  foret  ?  Et  si  ego  quid  pro¬ 
ferre  possum,  quod  tendat  introducere  applica¬ 
tionem  aquae  in  curatione  inflammationis  no¬ 
vam  et  scientiae  servientem,  qua  vel  minimum 
beneficium  humano  generi  conferatur  non  mihi 
videor  operam  lusisse.  Chemicam  analysin 
aquae,  cum  in  omni  elementorum  artis  cliemicae 
libro  inveniatur,  hic  ponere  non  dignor  ;  nec 
ejus  compositio  ex  tot  partibus  oxygenii  totque 
hydrogenii  quidquam  sicut  ego  existimo,  cum 
ejus  usu  in  medicinae  exercitatione  connexum 
explicat.  Aquae  applicatio  tribus  formis  utiliter 
fiat ;  primo,  gelu  vel  gelidae  aquae  ;  secundo, 
calidi  vaporis  ;  postremo,  vaporis  minimae  tem¬ 
peraturae.  In  medicinae  praxi  perutilis  erit 
nobis  harum  distinctionum  notitia  ;  nam  si  has 

ires  formae  sine  discrimine  adhibeantur  misere 
spe  excidemus ;  exempli  gratia,  si  in  peritoni¬ 
tide  gelidam  aquam  seu  gelu  abdomini,  vel 
vulneri  simpliciter  inciso  vaporem  calidum 
applicemus,  antea  dicta  repeto,  ut  medicus 
discriminet  et  naturam  inflammationis,  et  for¬ 
mam  applicationis,  sive  bene  seu  aliter  omnia 
evenirent.  Nunc  primae  divisionis  naturam 
exponam ;  quae  forma  applicationis  ad  prae¬ 
veniendum  quam  ad  curandum  aptior  habenda 
est ;  nec  hoc  negligendum,  etsi  illud  certe  magis 
optandum.  In  vulneribus  simpliciter  incisis  et 
operationes  sequentibus,  aneurisma,  et  hernia 
exempla  esto,  illa  indicatio  observanda,  si,  in 
incisis  vulneribus  labia  scite  in  contactum  ad¬ 
ducantur,  elata  positio  observetur,  et  pars  af¬ 
fecta  gelidis  applicationibus  refrigeretur,  cura 
simul  adhibita  ut  nihil  aegrum  disturbet  vel 
urgendo  circulationem,  vel  ingratas  impres¬ 
siones  in  nervos  faciendo;  haec  omnia,  inquam, 
si  minute  et  cum  cura  fiant,  magis  sperandum 
vulnus  prima  vel  optima  intentione  atque 
absque  inflammatione  sanaturum  ;  si  hoc  con¬ 
tingat,  quanto  foret  melius  antiqua  forma 
vulnus  ab  inferiore  parte  carpia  farciendi,  pin¬ 
guibus  unguentis  linendi,  labia  in  contactum 
emplastris  adhaesivis  contrahendi,  fasciis  arcte 
ligandi  et  postremo  in  loco  calido,  quo  granu¬ 
latio  et  suppuratio  procedant,  ponendi.  Ut 

inflammatio  optime  praevenietur,  ob  potestatem 
constringendi  subtilia  vasa  ejus  organi  in  ope¬ 
rationibus  de  oculo  aqua  frigida  utuntur.  Imo 
etiam,  cum  inflammatio  longius  processit,  sim¬ 
plex  phlegmon  exemplum  sit,  et  omnia  indicia 
adsunt,  videlicet,  rubor  et  tumor  cum  calore 
et  dolore  cauta  et  assidua  applicatione  gelu  vel 
gelidae  aquae,  repulsis  his  indiciis,  inflamma¬ 
tio  desinet  in  illa  optanda  terminatione,  nempe, 
resolutione;  nam  optimi  physiologiae  scriptores 
tradunt,  temperatura  infra  naturalem  calorem 
reducta,  inflammationem  non  posse  progredi. 
Non  vero  nimium  reducenda  est,  ne  plorabiles 
omnino  effectus  sequerentur.  E  contra  si  ad 
suppurationem  processit,  a  frigidis  applicationi¬ 
bus  nihil  boni  at  contrarium  sperandum  ;  quum 
in  hoc  morbi  progressu  (suppuratione)  halitus 
(de  quo  postea)  maxime  redacti  caloris  optima 
applicatio  invenietur.  In  gelu  ustis,  et  quibus 
humani  corporis  calor  nimis  subito  abstrahatur, 
gelati  Hydrargyri  tactu  eadem  indicatio  vel 
evidentius  tenet :  quia  temperaturae  reductio 
continuanda  partem  ustam  vel  nive  vel  gelu  fri¬ 
cando,  quo  facto  inflammatio  victa,  et  gangraena 
(ni  haec  fricatio  obstaret)  sequutura  repressa  est. 
Sanationis  frigidae  aquae  infusione  inductae, 
aliud  exemplum  a  Doctore  Curri  e  datum,  quod 
exercitationem  medicinae  quoad  febres  adeo 
elucidavit,  sequens  est,  hanc  effusionem  passus 

primo  frigora  sentit,  at  statim  subita  reactio 
fit,  gratusque  calor  per  totum  corpus  diffundi¬ 
tur  ;  se  refectum  sentit,  et  quamvis  ad  locum 
affusionis  portatus  erat,  adeo  levatur  ut,  nullo 
adjuvante,  in  lectum  se  conferre  posset,  et  sudor 
qui  saepe  febrem  terminat,  ex  omni  parte  cor¬ 
poris  exhalat.  Pro  pleniore  hujusce  modi  cura¬ 
tionis  historia  Doctoris  Currie  scripta  de  febre 
consulantur.  In  multis,  quoque,  molestis  hae- 
morrhagiis  ad  sistendum  sanguinem  aqua  ge¬ 
lida  perutilis  saepe  invenitur ;  necnon  ad  inhi¬ 
bendam  haemorrhagiam  ex  naso  vel  epistaxin, 
at  in  hac  posteriores  nares  obstruere  aliquando 
cogimur,  quod  nunquam  prius  facere  oportet, 
quam  vim  aquae  plene  erimus  experti.  Cum 
ex  superficie  membri  amputati  sanguis  denuo 
erumpit,  loco  sanguinem  emittenti  gelu  in  ve¬ 
sica  applicando  haemorrhagia  saepe  sistitur. 
Atque  hic  liceat  observare,  morem  nuper  exer¬ 
citatum,  quo,  amputati  membri  extremitas  cir¬ 
citer  qua  tuor  horas  post  operationem  nec  em¬ 
plastris  nec  fasciis  involuta  manet,  cum  quoad 
adhaesionem  vulneris,  tum  praeventionem  al¬ 
terius  haemorrhagiae,  eventus  faustus  erit.  In 
uteri  haemorrhagia  optimo  cum  effectu  aqua 
usurpatur,  cum  post  haemorrhagiam  satis  am¬ 
plam  uterus  laxatur,  nolletque  se  contrahere, 
linteolorum,  in  admixtione  aquae  gelidae  cum 
aceto  immersorum,  abdomini  vaginaeque  appli- 

catio  contractionem  uteris  atque,  per  conse¬ 
quentiam,  ejus  vasorum  ut  plurimum  inducit ; 
qua  applicatione,  maximum  periculum,  quo 
mulieres  utero  gerentes  laborant,  avertitur.  Dum 
Nosocomio  mulieribus  parturientibus  Eblanse 
instituto  aderam,  hujusce  exercitationis  utilita¬ 
tem  persaepe  expertus  sum  ;  ultimo  remedio 
manus  in  uterum  introducendi,  quo  ad  con¬ 
trahendum  excitaretur,  rarissime  necessario. 
Cum  multa  alia  exempla  utilitatis  applicationem 
gelu  aut  gelidae  aquae  consequentis  proferre 
possum ;  quia  formas  morborum,  in  quibus 
sanitivam  esse  demonstravi,  satis  numero  exis- 
tere  duco,  ad  confirmandum  remedium  apud 
omnes  candidos,  aut  nullo  praejudicio  praeoccu¬ 
patos,  omittere  libet.  Secundam  formam  re¬ 
medii,  viz.  calidi  halitus  nunc  pergam  exponere, 
quod  applicationis  medium  certe  pergratum 
est,  atque  magna  commendatione  dignum ; 
quodque  in  casibus  etiam  duarum  aliarum  ap¬ 
plicationis  formarum  aut  malum  aut  nullum 
effectum  habentium,  adhiberi  posset.  Inti^ 
mam  connectionem  cum  omnibus  partibus,  et 
praecipue  cavis,  ut  vocantur,  humani  corporis 
halitus  calidus  vel  vapor  habet ;  quippe  qui  in 
forma  exhalationis  ex  sero  sanguinis  oriri 
invenitur,  quique,  ut  officia  organi,  cui  appli¬ 
cetur,  rite  fiant  essentialis  sit ;  quo  morbide 
aucto  vel  diminuto,  contrarii  sequuntur  effec- 

tus.  Num  hic  vapor  existit  quidam  haerent, 
affirmantes  aquam  naturalem  secretionem  sem- 
per  esse  ;  atque  ex  ejus  (aquae)  ad  frigus  aeris 
expositione  vaporem  produci :  hac  de  causa 
quia  in  sanis  cavitatibus  mortuorum,  quibus 
viventibus,  nullam  inflammationem  inesse,  ex 
qua  fluidum  oriatur,  cognitum  est,  aqua  reperi- 
tur.  Sed  lis  facile  dijudicari  potest ;  quivis 
viventis  animalis  abdomen  examinans  reperit 
halitus  digitos  humidare  mere  satis,  at  non  vel 
minimam  aquae  particulam  inveniet,  hoc  vapore 
ad  lubricandum  lapsus  et  convolutiones  vis¬ 
cerum  sufficiente  ;  et  quo  absente,  ut  antea  dixi, 
haec  munera  difficile  explebuntur.  Nunc  quo¬ 
niam  ad  formationem  puris  aut  lymphae  coa¬ 
gulabitis  in  serosis  superficiebus,  atque  sudo¬ 
ris  cutis  suppressionem  inflammatio  tendit ; 
ex  his  causis,  et  nervosae  irritationis  praesentia 
planum  est,  artificialem  productionem  vaporis 
aquae  calidae  medio  simplice  vicem  secretionis 
naturalis  suppleturam,  qua  partes  mulceantur, 
et  naturae  similiores  reddantur.  Cur  calor  et 
humiditas  sensum  adeo  gratum  patienti  im¬ 
pertiunt,  haec  causa  est.  In  inflammationibus 
superficierum  sive  mucosarum,  sive  serosarum 
vaporis  assidua  applicatio  maximi  beneficii  esse 
videtur  ;  exempli  gratia,  in  catarrhosis  inflam¬ 
mationibus  tonsillarum,  uvulae,  et  membranae 
fauces  tegentis,  inhalatio  halitus  satis  diu  conti- 

nuata,  persaepe  morbum  modo  minime  dubio 
omnino  expellit.  Incipiente  bronchitide  etiam 
ausim  commendare,  antequam  immodica  illa 
muci  secretio  plene  inceperit ;  et  quamvis  in  hoc 
quibusdam  oppositione  dignus  videar,  tamen, 
donec  expertus  fuero  an  effectus  boni  an  non 
sequantur,  de  hoc  morbo,  quasi  vapore  sanando, 
loquar.  De  vagina  foeminarum  et  utriusque 
sexus  ano  secretio  morbosa  aliquando  procedit, 
atque  in  perinaeo  accumulans,  ita  perdificiles  et 
molestas  excoriationes  inducit,  ut  magno  pa¬ 
tienti  incommodo  sint ;  hoc  imprimis  magno¬ 
pere  levetur,  si  super  pelvem  aqua  calida  ple¬ 
nam  aliquantum  temporis  aeger  sedeat,  quo 
superficiem  excoriatam  demulceat,  partes  affec¬ 
tas  relaxet,  et  aliquomodo  acidi  secretionem 
fluidi  corrigat :  si  autem  secretio  continuetur, 
lotio  Goulardi  ut  plurimum  ad  sistendum 
sufficit.  In  inflammationibus  serosarum  telarum 
halitus  applicatio  unice  valet:  et  in  curatione 
peritonitidis  aliis  remediis  potenter  auxiliatur,  et 
vel  parti  affectae  aut  tepidorum  balneorum  for¬ 
ma  applicetur ;  localis  applicatio,  utpote  com¬ 
modior,  effectum  sperandum  aliquando  inducet. 
Potestate  demulcendi  et  relaxandi  nervos,  effec¬ 
tum  producere  maxime  videtur,  quo  facto,  seque¬ 
lam  melius  processuram  sperare  licet ;  majorem 
solito  quantitatem  sanguinis  ad  affectae  partis 
superficiem  dirigendo,  et  ita  partes  interiores  ab 

aliquanto  fluidi  illic  prius  circulantis  levando, 
effectum  quoque  producit ;  musculos  abdominis 
hoc  modo  sudorem  emittere  et  se  relaxare 
facit ;  quae  ut  eveniant,  vapor  bullientis  aquae 
in  quolibet  ordinario  vase  facile  procuratur  :  at, 
quo  scientius  atque  commodius  applicetur  a 
Doctore  Macartney  inventus  est  apparatus, 
qui  omnem  intentionem  inventoris  complet ; 
quique  omnis  valetudinarii  et  privatae  aedis  su¬ 
pellectili  adjungi  dignus  sit  ;  apparatus  ejus¬ 
modi  est,  olla  stannea  fulcro  ejusdem  metalli 
sustentata,  quo  fulcro  lampas  spiritu  distillato 
pasta,  atque  quinque  aut  sex  fila  habens,  impo¬ 
nitur  ;  horum  quemlibet  numerum  accendens 
aquam  ad  ullam  temperaturam,  quae  patienti 
sit  grata,  calefacias ;  ad  generandum  autem 
minimi  caloris  vaporem,  unum  accendere  abunde 
sufficiat  y  vapori  infundibulum  exitum  praebet ; 
in  quibus  diffusis  et  aere  mistis,  etsi  summi 
caloris  vapor  emittatur,  nullum  ustionis  sensum 
patienti  impertit,  quod  fieri  necesse  si  alio  quo¬ 
vis  modo  exeat.  In  laneum  saccum  formae  cy¬ 
lindricae  quam  per  costas  retinet,  hic  vapor  acci¬ 
pitur,  unde  propter  inaequalem  superficiem 
calor  vaporis  minus  condensatur,  quam  si  aequa¬ 
lis  sit ;  sacci  os  cum  flexibili  filo  metalli  instrui¬ 
tur,  hac  machinatione  ad  maximam  vel  minimam 
superficiem  applicari  potest.  Necessaria  est 
cum  aliquando  abdomini,  et  lateri  capitis  non- 

nunquam  manui,  digito  vel  etiam  oculo  appli¬ 
canda  sit.  Saccus  laneus  in  altero  uncti  serici 
continetur,  quo  evaporatio  intercipitur  ne  lec¬ 
tum  madefaciat,  vel  sensum  frigoris  aut  humi- 
ditatis  aegro  afferat.  In  omnibus  injuriis  con¬ 
tusiones,  lacerationes  aut  explosiones  sequenti¬ 
bus  ;  necnon  in  vulneribus  factis  a  glandibus 
ex  tormento  missis  ;  si  .genus  nervosum  mag¬ 
nam  acceperit  concussionem,  vel  trunci  nervo¬ 
rum  lacerantur ;  nihil  tam  subito  aegrotum 
levat  quam  calidae  fomentationes  assidue  appli¬ 
catae.  Hoc  in  contusionibus  planissime  ap¬ 
paret  ;  exempli  gratia,  homo  magna  injuria 
afficitur,  cum  dolore  obtuso,  et  continuitatis 
solutione  nervorum  comitata,  grandis  inquie¬ 
tudo  et  insomnia  saepe  superveniunt ;  haec, 
partem  affectam  in  vapore  apparatus  supradicti 
ponendo,  cito  amoventur  ;  si  dolor  adeo  violen¬ 
tus  sit  ut  somnum  fugaret,  addendo  paululum 
Tincturae  Opii  aquae  calefactae,  quietus  somnus 
patienti  procurabitur.  Cum  in  injuriis  ex  la¬ 
cerationibus  et  explosionibus  magnus  sub¬ 
stantiae  defectus,  vel  disorganizatio  magnae 
partis  membri  superstes  sit,  aut  eum  junctura 
prima  intentione  non  est  expectanda,  et  cum, 
quod  saepe  accidit,  membrum  utile  servare 
vellemus,  (assertionem  repeto)  halitus  gra¬ 
ti  caloris  assidue  applicatus  optatum  effectum 
praestabit,  hac  sola  praecautione  observata,  ut 

partes  laesae  quantum  fieri  posset,  in  eodem  situ, 
quo  ante  receptam  injuriam  essent,  ponantur. 
Haec  optanda  consummatio  oritur  ex  fovente 
halitus  effectu  in  nervos  sedem  doloris  suppe¬ 
ditantes  et  praecipue  in  eos  super  arterias  mino¬ 
res,  ramificantes.  In  vulneribus  dissectione  ac¬ 
ceptis  solita  curandi  ratio,  certe  sine  discrimina¬ 
tione  sumpta,  primo  stimulare  et  deinde  cata¬ 
plasmata  applicare,  formationem  puris  juvantia, 
cujus,  si  prima  indicatio  recta  foret,  nullum  ex- 
isteret,  et  postremo  scalpello  aperire  quo  pus 
putatur  inesse,  exeat :  at  saepe  nullum  pus  inve¬ 
nitur,  nisi  ex  divisione  vulneris  et  mala  tractan¬ 
di  ratione  oriatur.  Hic  applicatio  vaporis  maxi¬ 
mae  consolationis  patienti  fit,  qui  tum  tantum 
levatur  dum  fomentatio  continuatur,  cumque 
ut  plurimum  sit,  qui  medicinae  scientia  aliquan¬ 
tum  imbuitur,  chirurgicum  haud  injuste  culpa¬ 
bit,  quod  cataplasmatibus  et  vulneris  divisione, 
loco  vapore  a  principio  fovendi,  tantum  doloris 
sine  necessitate  creaverit.  Quin  etiam  si  quis 
ignita  materia  vel  aqua  fervente  comburatur, 
utpote  tentatu  dignum,  propositum  fuit,  immer¬ 
gere  partem  ustam  in  aquam  tam  calidam  quam 
patiens  potest  ferre,  et  quae  paulatim  ita  defer¬ 
vescere  permittitur,  ut  stimulus  primo  prope 
aequalis  continuatur ;  et  postremo  calor  ustae 
partis  abstrahitur,  reducendo  ad  parem  caeteri 

corporis  temperaturam.  Hujusce  modi  curatio- 

nis  nullam  experientiam  adhuc  habui,  sed  rationi 
valde  congruum  mihi  videtur,  et  si  unquam 
acciderit  ut  ignita  substantia  vel  aqua  fervente 
comburar,  periculum  ejus  effectus  de  meipso  fa¬ 
cere  in  animo  est.  Forsan  eadem  lege  operat, 
qua  ad  partem  gelu  ustam  nivis  aut  gelu  appli¬ 
catio  ?  Nunc  ad  tertiam  divisionem,  vel  ad  va¬ 
porem  minimae  temperaturae,  circiter  nonaginta 
sex  gradus  secundun  Fahrenheitum.  Talis 
calor  facile  producitur  apparatu  supradicto, 
accendendo  unum  tantum  filorum,  quod  ut  plu¬ 
rimum  sufficiet,  sed,  cum  non  multum  inflamma¬ 
tionis  adsit,  linteum  aqua  demersum  et  parti 
inflammatae  applicatum  commodius  evadat ;  tali 
modo  halitus  caloris  supradicti  generatur,  et 
uncti  serici  pellucido  tegmine,  ne  evaporet,  prae¬ 
cluditur.  Ita  effectum  similem,  ac  apparatus 
gignit,  producimus,  atque  applicationem  quae 
humano  corpori  applicari  queat ;  hoc  certe  in 
gratissimis  est,  experti  ejus  utilitati  testimo¬ 
nium  gratum  ferunt.  Cum  in  plilegmonis 
principio  gelida  forma  vel  neglecta  sit  vel  sine 
effectu  experta,  et  inflammatio  ad  effusionem 
lymphae  coagulabilis,  vel  ad  putredinem  aut 
suppurationem  processit,  tunc  multas  utilitates 
ex  hac  remedii  forma  lucramur ;  nam  in  primo 
horum  trium  statuum,  viz.  coagulabilis  lymphae 
effusione,  sedem  doloris  demulcet,  tensionem  re¬ 
laxat,  irritabilitatem  minuit,  ad  absorptionem 

fluidi  effusi  juvat,  et  ulteriori  effusioni  ob¬ 
stat,  atque  hoc  modo  dolorosam  inflamma¬ 
tionem  saepe  terminat ;  at  nonnunquam  accidit 
ut,  summa  attentione  et  arte  ex  promptis,  spes 
frustretur,  et  inflammatio  ad  putredinem  ra¬ 
pide  procedit,  at  etiam  in  hac  terminatione,  leva¬ 
men  a  constanti  hujus  utilis  remedii  usu  spe¬ 
randum.  Nam  tali  calore  halitus  levamen  aegro 
affert,  et  irritabilitatem,  quae  occurrat,  minuit ; 
atque  constitutioni  patientis  attendendo,  putredi¬ 
nem  ab  sanis  partibus  benigne  separaturam  in¬ 
veniemus,  mundum  et  sanabile  ulcus  linquen¬ 
tem,  ex  quo  nec  pus  nec  granulationes  orirentur : 
Hoc  ulcus  paulatim,  se  contrahendo  surgit  ab 
ima  parte,  donec  aequalis  partibus  circumjacen¬ 
tibus  evadat,  parvam  et  sanam  cicatricem  lin¬ 
quens,  quae  nec  durum  nec  morbidum  illum 
sensum  tactui  praebet,  ac  ulcerum  alio  modo  cu¬ 
ratorum  cicatrices.  Cur  ex  ulceris  superficie 
hoc  modo  tractati  granulationes  non  crescunt 
ut  notetur  et  inquiratur,  dignum  est,  an  eo¬ 
rum  incremento  aqua  specialiter  obstet  non  au- 
sim  dicere ;  sed  iterum  aio,  investigatu  dignum 
esse.  Omnibus  hoc  modo  tractatis  ulceribus, 
quod  valde  languidam  nec  omnino  sanam  fa¬ 
ciem  ostendunt,  proprium  est ;  at  ex  humi- 
do  statu,  in  quo  continue  servantur,  hoc  videtur 
oriri.  Cumque  invenimus,  quo  minus  tam 
cito  sana  fiant,  hoc  non  impedire,  aquae  usui 

non  objiciendum.  Sed  quum  impatientibus 
taedium  atque  superstitiosis  contemptus  aquae 
simplicis  subeat,  quo  his  placeamus,  paulum  ex 
solutione  Acetatis  Plumbi  aut  Sulphatis  Zinci, 
quo  curationem  properent,  remedio  addamus. 
Sed  si  liberali  animo  patiens  sit,  et  operationem 
remedii  expectare  contentus,  nihil  adjiciendum. 
At  cum  inflammatio  eo  processit,  ut  absque 
suppuratione  terminare  non  possit ;  dolorem  et 
irritationem  levare,  et,  ut  quam  minima  sit 
puris  formatio  niti,  indicatur,  ad  quas  res  con¬ 
sequendas  applicatio  tam  saepe  commendata 
satis  est,  non  cataplasmatibus,  quibus  ad  levan¬ 
dum  dolorem  et  secretionem  boni  lacteique 
puris  promovendam  chirurgici  nunc  uti  solent. 
Sed  si  sanationem  assequi  et  suppurationem 
praevenire  applicatione  aquae  possimus,  cur  cata¬ 
plasmatibus  perstemus  uti  ?  Illius  prae  his 
multo  major  utilitas  :  in  primis  notandum  est, 
potestatem  cataplasmatis  praecipue  pendere  ex 
aqua  quam  continet,  et  non  ex  admixtione  ali- 
cujus  alius  substantiae  ;  hanc  ob  causam  mixtio 
aquae  et  friati  panis  cataplasma  est  optimum  ; 
sed  non  haec  bona  applicatio  fit,  quia  panis  brevi 
acidus  redditur,  et  quum  fovens  et  gratum  esse 
oportet,  multae  irritationis  semper  fere  causa 
evadit ;  dum  contrario  per  duodecim  vel  viginti 
quatuor  horas  omnino  pura  aqua  permanet. 
Cataplasmatis  pondus  magnum  quoque  incom- 

modum  est,  nam  in  superficiem  inflammatam 
graviter  premendo,  non  emollit  sed  grave  irritat. 
Cum  superficies  inflammata  non  sufficit  totam 
compositionem  calidam  retinere,  aqua  friget  et 
gelidum  sensum  impertit ;  horum  incommodo¬ 
rum  neutrum  ex  aquea  curatione  sequitur.  Si 
dolor  ex  tumore  oriatur,  acu  vel  alio  minuto  in¬ 
strumento,  potius  quam  lanceola  tumor  ad  le¬ 
vandam  tensionem  aperiatur :  cum  si  ulcus  re¬ 
linquatur,  quasi  a  putredine  ortum  curamus  sine 
vel  suppurationis  vel  granulationum  formatione 
quod  ante  dixeram.  Meum  exemplum  in  quo 
aquea  curatione  usus  sum,  quodque  ut  puto,  ex¬ 
ercitationem  hac  thesi  laudatam  illustrat,  subji¬ 
ciendo  concludam.  Procedente  ultima  dissectio¬ 
num  hyeme,  vulnusculo  in  medio  dextrae  manus 
affectus  sum,  quod,  cum  nihil  memoria  dignum 
accidit,  intra  paucos  dies  per  se  sanatum  est. 
Interim  in  dissectionibus  perstabam,  irritationem 
procedere  sinens  ;  septimanae  progressu  rubrum 
et  inflammatum  prope  at  altius  vulnusculi  sana¬ 
ti  situ,  cujus  interim  obliviscebar,  digitum  fieri 
vidi.  Procedente  inflammatione  ad  applican¬ 
dam  aquam  in  me  contuli,  sed,  cum  dissecare 
necesse  erat,  non  poteram  curationi  debitam 
attentionem  impendere.  Inflammatio  cum  mag¬ 
no  dolore,  anxietate  et  insomnia  ad  putredinem 

formandam,  plane  pergebat.  Ad  fovendam 

partem  Doctor  Macartney  cataplasma  ex 

pane  et  aqua  applicari  commendavit,  et,  si 
dolor  somnum  auferat,  dimidium  drachmae  tinc¬ 
turae  opii  aquae  cataplasmatis  adjicere.  Hoc 
eventum  optatum  attulit,  cataplasmata  sexta 
quaqua  hora  per  duos  dies  mutabantur,  tum, 
suadente  eodem  celebri  medico,  haec  omisi,  et 
linteum  aqua  tepida  humectatum  applicavi ; 
hoc  valde  fovens  gratumque  post  gravia  et  aci¬ 
da  cataplasmata,  expertus  sum.  Jam  inflamma¬ 
tio  comitata  cum  dolore  et  sympathetico  tumore 
glandularum  axillae  et  universali  constitutionis 
perturbatione  totum  digitum  occupaverat,  in¬ 
clusa  unguis  radice,  cujus  jacturam  quidam  pro 
certo  duxerunt;  at  cum  aliquas  purgationes  medi¬ 
cinales  cepissem  et  assiduo  halitu  reductae  tem¬ 
peraturae  per  linteum,  tepidam  aquam,  unctum¬ 
que  sericum  usus  essem,  manu  quieta  et  altius 
cubitu  posita,  axillae  digitique  dolor  abiit :  pars 
mortua  separavit,  sanum  ulcus,  nec  pus  nec 
granulationes  generaturum,  linquens  ;  et  cum  in 
usu  aquae  perstabam,  ulcere  paulatim  contrac¬ 
to,  et  parva  sanaque  cicatrice  relicta,  intra  pau¬ 
cos  dies  sanabar ;  unguem  quoque  perfecte  in¬ 
tegrum  formam  que  retinui.  Aquae  utilita¬ 
tem  in  permolesta  inflammatione,  quae,  aliter 
tractata,  exitum  tam  benignum  non  esset  ha¬ 
bitura,  quum  ipse  expertus  sum,  jam  finem  fa¬ 
ciam,  spem  proferendo  publicum  et  medicam 
praecipue  professionem  ex  eruditis  Doctoris 

Macartney  laboribus,  hujus  perutilis  remedii 
plenam  expositionem  habituros,  quod,  per  mul¬ 
tos  annos  ut  inflammationis  curationem  poten- 

tissimam,  vir  ille  ingeniosus,  et  in  praelectioni- 

¥ 

bus  laudavit  et  privata  exercitatione  feliciter 
usus  est ;  ejus  autem  aestimandum  exemplum  et 
commercium,  rudimenta,  quibus  haec  structura 
aedificatur,  mihi  praebuere  ;  et  maximo  mihi 
honori  semper  ducam,  illius  praecursorem  esse 
me  dignum  existimari. 

